මැදපෙරදිග ප්‍රමුඛතම ගුවන් සේවා කිහිපයක් ශ්‍රී ලංකාව වෙත සිදු කරන ගුවන් ගමන් ඉහළ නැංවීමට තීරණය කර තිබෙනවා.ඒ, විදේශීය සංචාරකයින් සඳහා රට නැවත විවෘත කිරීමට ගෙන ඇති තීරණයත් සමඟයි.ලොව විශාලතම ගුවන් සමාගමක් වන එමිරේට්ස් ගුවන් සේවා සමාගම ඊයේ නිවේදනය කළේ මෙරටට දැනට සතියකට සිදුකරන ගුවන් ගමන් වාර 4, 6ක් දක්වා ඉහළ නංවන බවයි.ඒ අනුව, පෙබරවාරි 18 වැනිදා සිට ගුවන් ගමන් වාර 5ක්ද, පෙබරවාරි 27 වැනිදා සිට ගුවන් ගමන් වාර 6ක් ද ක්‍රියාත්මක කරනු ඇති.පෙබරවාරි 15 වැනිදා සිට ගල්ෆ් එයාර් ගුවන් සේවාව කටුනායක බණ්ඩාරනායක ජාත්‍යන්තර ගුවන්තොටුපොළ වෙත සතියකට ගුවන් ගමන් වාර 2 බැගින් සිදුකිරීමට සැලසුම් කර තිබෙනවා.ෆ්ලයි ඩුබායි ගුවන් සේවය ලබන 17 වැනිදා සිට සතියකට ගුවන් වාර 2 බැගින් යළි ශ්‍රී ලංකාව වෙත ගුවන් ගමන් ඇරඹීමට සැලසුම් කර ඇති බව එම සමාගමනිවේදනය කළා.එම සමාගම නිකුත් කළ නිවේදනයේ වැඩිදුරටත් සඳහන් වන්නේ ඉදිරියේදී ශ්‍රී ලංකාව වෙත සිදු කරන ගුවන් ගමන් වාර සංඛ්‍යාව ඉහළ නැංවීමකෙරෙහි අවධානය යොමු කර ඇති බවයි.කොවිඩ් 19 තත්ත්වය සැලකිල්ලට ගෙන මාස 10කට ආසන්න කාලයක් වසා තැබුණු බණ්ඩාරනායක ජාත්‍යන්තර ගුවන්තොටුපොළ පසුගියදා විවෘත කෙරුණා.ගුවන්තොටුපොළ විවෘත කිරීමෙන් පසු ජනවාරි මාසයේ දින 11ක කාලය තුළ මෙරටට පැමිණි විදේශ සංචාරකයින් ගණන 1682ක්.ඒ අතරින් 1468 දෙනෙකුම නියමු ව්‍යාපෘතිය යටතේ යුක්රේනයේ සිට පැමිණි සංචාරකයින් වනවා.ඊට අමතරව, බෙලරූස්, චීනය, රුසියාව, ජර්මනිය, නෙදර්ලන්තය, කැනඩාව, ඉන්දියාව, මාලදිවයින සහ අමෙරිකාවෙන් සෙසු සංචාරකයින්පැමිණ තිබෙනවා.මේ අතර ශ්‍රී ලංකා ගුවන් සේවයේ ශ්‍රී ලංකා හොලිඩේ අංශය සහ බණ්ඩාරනායක ජාත්‍යන්තර සම්මන්ත්‍රණ ශාලාව දිවයිනේ ‘MICE" සංචාරක ව්‍යාපාරය ප්‍රවර්ධනය සඳහා ගිවිසුමකට එළඹ තිබෙනවා.